## Ruth Merino: “Posem a la disposició d’autònoms i empreses afectades per la riuada 350 milions d’euros a cost zero”

*** La Generalitat subvenciona el tipus d’interés que correspondria aplicar a estes operacions perquè els damnificats puguen accedir a crèdits al 0 %
* El pla de resposta financera permetrà accedir, a través de l’Institut Valencià de Finances (IVF) i Afí SGR, a crèdits blans, en operacions a llarg termini, amb àmplies carències i sense cost
* La consellera d’Hisenda destaca que estos nous préstecs bonificats i els més de 400 milions en ajudes directes demostren la determinació de la Generalitat per avançar en la recuperació

​​​​​​**

La consellera d’Hisenda i Economia, Ruth Merino, ha destacat este dijous que el pla de resposta financera de la Generalitat per a damnificats per la riuada “posa a la disposició d’autònoms i empreses afectades 350 milions d’euros de liquiditat a cost zero, a través de nous instruments financers bonificats”.

“Estes noves línies podran desenrotllar-se gràcies a una aportació directa de la Generalitat de 65 milions d’euros, quantitat que es destinarà a cobrir el tipus d’interés que correspondria aplicar a estes operacions”, ha afegit Merino.

La titular d’Hisenda ha fet estes declaracions durant la presentació dels nous instruments financers dissenyats per a donar suport a autònoms i empreses afectats per la DANA del passat 29 d’octubre, acte en el qual ha estat acompanyada pel director general de l’Institut Valencià de Finances (IVF), Enrique Montes, i el director general d’Afí SGR, Jose María Badia.

En la seua intervenció, Ruth Merino ha destacat el profund impacte de la catàstrofe sobre el teixit productiu, amb al voltant de 60.000 empreses afectades, i ha assenyalat que l’Institut Valencià de Finances està cridat a exercir un paper essencial dins del conjunt de mesures que està desplegant la Generalitat per a avançar en la reconstrucció.

A més de les noves línies de liquiditat a tipus zero presentades este dijous, la consellera d’Hisenda ha destacat els més de 400 milions d’euros aprovats per part de la Generalitat en ajudes directes que ja està arribant als damnificats.

**Nous instruments financers**

El pla presentat este dijous s’articula sobre la base de dos instruments financers diferenciats: una línia de finançament bonificat de l’IVF dirigida a empreses i dotada amb 200 milions d’euros, i una línia bonificada també per la Generalitat que posarà en marxa Afí SGR, a través de la qual s’injectarà liquiditat en autònoms i pimes afectades per import de 150 milions.

Mitjançant la línia IVF DANA s’oferiran préstecs bonificats amb imports d’entre 200.000 i 3.000.000 euros, destinats a finançar noves inversions i reposició d’existències. Així es podran formalitzar operacions fins a deu anys i amb fins a tres de carència per a operacions d’inversió, i de fins a quatre anys i amb fins a un de carència per a operacions de reposició d’estocs.

Com a novetat, l’import del finançament podrà arribar fins al 100 % de la inversió que es vol executar, sent que en operacions ordinàries de l’IVF els imports no poden superar el 80 % de la inversió. A més, este organisme ha dissenyat per a esta línia un procediment especial d’anàlisi abreujada per a operacions de fins a 2.000.000 euros, la qual cosa facilitarà la tramitació d’estos crèdits i que la liquiditat arribe com més prompte millor als damnificats.

D’altra banda, Afí SGR posarà en marxa una línia de finançament també a cost zero, que complementa la línia IVF DANA. Este nou instrument financer, bonificat gràcies a l’aportació de fons per part de la Generalitat, es dirigix a autònoms i pimes, als quals s’oferiran préstecs d’entre 25.000 i 1.000.000 euros, amb terminis i carències similars als oferits en la línia IVF.

Cal destacar que els préstecs acollits a la línia posada en marxa per Afí SGR podran ser sol·licitats a través de la xarxa oficines bancàries que tenen conveni subscrit amb esta entitat (més del 90 % de les oficines presents a la Comunitat Valenciana) o de manera directa a través de la seua oficina [virtual](https://afinsgr.es/va/).

La consellera d’Hisenda i Economia ha destacat que es tracta de dos instruments financers que es complementen entre si i tenen una mateixa finalitat: “promoure la reactivació econòmica i injectar la liquiditat necessària per a fer front a l’excepcional conjuntura que estem travessant”, ha conclòs la consellera d’Hisenda i Economia.

Fecha: 28/11/2024